Rijeka, 23. siječnja 2020.g.

**NAJAVA DOGAĐANJA**

**LIBURNIA UPLOVLJAVA NA DRENOVU**

**U petak, 24. siječnja** 2020. godine **u 19 sati u *Dnevnom boravku* susjedstva Drenova** (Zavičajni muzej Drenove, Drenovski put 138A, Rijeka), **jednom od 27 susjedstava Europske prijestolnice kulture**, **u suradnji s Liburnia Film Festivalom** održat će se program ***Liburnia uplovljava na Drenovu***.

Bit će prikazana dva dokumentarna filma: ***Mačka je uvijek ženska****,* film Martine Meštrović i Tanje Vujasinović te film ***Pluf!*** Elvisa Lenića.

Filmom *Mačka je uvijek ženska*, autorice kombinirajući animaciju i dokumentarne snimke odaju priznanje jednoj od najznačajnijih hrvatskih kiparica Mariji Ujević Galetović te njenim oživljenim ženskim skulpturama prenose životnu priču i stavove umjetnice.

Film *Pluf!* duhovita je priča o tradicionalnom prvomajskom natjecanju u plufizmu, disciplini u kojoj se vrednuje zvuk kamena bačenog u vodu, a koje se održava u Limskom kanalu na zapadnoj obali Istre.

**Ulaz na projekcije je besplatan.**

***Dnevni boravak*** mjesto je **susreta i druženja** u svakom od 27 susjedstava Rijeke 2020 – Europske prijestolnice kulture, kojim se potiče **stvaranje ugodne atmosfere u svakom pojedinom susjedstvu, u prostorima u kojima se i domaći i gosti osjećaju kao kod svoje kuće**. *Dnevni boravci* 27 susjedstava smišljeni su kao svojevrsni **nasljednici lokalnih čitaonica, knjižnica i domova kulture, koji su bili centri okupljanja i druženja, razmjene znanja te općenito kulturnog i umjetničkog života zajednice**. Svaki od lokaliteta *Dnevnih boravaka* u svih 27 susjedstava ujedno je i **središnje mjesto informiranja o samom susjedstvu, zajednici i mogućnostima uključivanja u rad, volontiranja i/ili sudjelovanja u aktivnostima programa susjedstava**.

*Programski pravac 27 susjedstava Europske prijestolnice kulture okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.*

Unaprijed zahvaljujem na objavi najave.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42